**Инициативата „Три морета“**

Целта на Инициативата е да насърчи сътрудничество между страните по оста Север-Юг, което изостава за сметка на сътрудничеството Изток-Запад.

Инициативата се определя като платформа за регионално сътрудничество, целящо развитие и сближаване на страните участнички в рамките на ЕС. Идеята е тя да се развива като прагматичен форум за сътрудничество, която не дублира други съществуващи структури и формати. Основният й фокус е развитие на сътрудничеството в търговско-икономическата област, задълбочаване на интеграцията на страните от региона между Балтийско, Адриатическо и Черно море и създаването на по-голяма свързаност между тях по линията Север-Юг в областта на енергетиката, транспорта, информационните технологии и бизнеса.

Ключовите елементи на Инициативата са:

* съвместимост и допълняемост на проектите с интеграционния процес в рамките на ЕС и хармонизирането им с общите политики на ЕС.
* енергийна, транспортна и дигитална свързаност по оста Север-Юг с цел постигане на енергийна сигурност, диверсификация на енергийните източници и маршрути.
* създаване на условия за инвестиции и бизнес, с акцент върху привличането на външни инвеститори.

Реализирането на предлаганите от страните-участнички трансгранични инфраструктурни проекти с външно финансиране изцяло съответства на политиките на ЕС за конвергенция, кохезия и изравняване на жизнените стандарти в Съюза. Целта е привличане на необходимите за региона стратегически инвестиции, включително от частен капитал, в допълнение към средствата, получавани по линия на европейските фондове. Тези цели се подкрепят активно от Европейската комисия и европейските институции.

ИТМ има и важно трансатлантическо измерение, изразяващо се в силна подкрепа от САЩ, което отваря възможности за значимо американско участие с инвестиции в свързващи енергийни и дигитални проекти. Специално място в това сътрудничество се отрежда на диверсификацията на източниците и трасетата за енергийни доставки.

Към момента Инициативата „Три морета“ не е институционализирана и няма седалище и секретариат.